ເກົາຫລີໃຕ້ເຂົ້າແຂ່ງຂັນ ປະມູນເປັນເຈົ້າພາບ ກີລາໂອລິມປິກລະດູໜາວ
ພວກປະເທດທີ່ຢາກເປັນເຈົ້າພາບ ຈັດການແຂ່ງຂັນ ກີລາໂອລິມປິກລະດູໜາວ ສະເໜີການປະມູນກັນ ບັ້ນສຸດທ້າຍ.
ບັນດາເຈົ້າໜ້າທີ່ຈາກເກົາຫລີໃຕ້ແລະຄູ່ແຂ່ງຂັນຈາກທະວີບຢູໂຣບ 2 ປະເທດກໍາລັງສະແດງ ຂໍ້ສະເໜີຂອງຕົນບັ້ນສຸດທ້າຍຕໍ່ຄະນະກໍາມະ ການຈັດການແຂ່ງຂັນກີລາໂອລິມປິກສາກົນ ໃນການແຂ່ງຂັນກັນຢ່າງ ດຸເດືອດເພື່ອໃຫ້ເຫັນວ່າຜູ້ໃດຈະເປັນເຈົ້າພາບໃນການຈັດການ ແຂ່ງຂັນກີລາໂອລິມປິກລະດູໜາວໃນປີ 2018 ນັ້ນ ໄດ້ມີການມອງເບິ່ງກັນວ່າ ເມືອງ Pyeonchang ຂອງເກົາຫລີໃຕ້ມີຫວັງທີ່ຈະຊະນະກ່ອນ ຄໍາປະກາດຂອງຄະນະກໍາມະການທີ່ເມືອງ Durban ຂອງອາຟຣິກາໃຕ້ໃນຕອນບ່າຍວັນ ພຸດມື້ນີ້ຕາມເວລາໃນທ້ອງຖິ່ນ ບັນດານັກວິເຄາະກ່າວວ່າ ການປະມູນຂອງເມືອງ Munich ໃນເຢຍຣະມັນກໍແຂງແຮງເຊ່ນກັນ ໃນຂະນະທີ່ການປະມູນຂອງເມືອງ Annecy ໃນປະເທດ ຝຣັ່ງໄດ້ປະເຊີນກັບຄວາມບໍ່ແນ່ນອນຫລາຍກວ່າ ໝົດທັງ 3 ປະເທດຕ່າງກໍໄດ້ສົ່ງນັກການເມືອງທີ່ສຳຄັນແລະນັກກີລາທີ່ຊື່ສຽງໄປຍັງເມືອງ Durban ສໍາລັບດຳເນີນການເຄື່ອນໄຫວໃນນາທີສຸດທ້າຍຂອງເຂົາເຈົ້າ ໂດຍທີ່ເກົາຫລີໃຕ້ ແມ່ນຕາງໜ້າໂດຍປະທານາທິບໍດີ Lee Myung-bak ແລະນາງ Kim Yu-na ແຊມກີລາ ເຕັ້ນລະບໍາເທິງນໍ້າກ້ອນ ຫຼື figure skating ປະທານາທິບໍດີ Christian Wulff ແຫ່ງເຢຍຣະມັນເປັນຜູ້ນໍາພາຄະນະປະມູນຂອງເມືອງ Munich ໃນຂະນະດຽວກັນນາຍົກລັດຖະມົນຕີຝຣັ່ງທ່ານ Francois Fillon ກໍເປັນຫົວ ໜ້າປະມູນຈາກເມືອງ An-necy ທີ່ເດີນທາງໄປຍັງເມືອງ Durban ນັ້ນ ເກົາຫລີໃຕ້ ໂດຍສະເພາະແມ່ນໄດ້ເອົາຊື່ສຽງຂອງຕົນເປັນເດີມພັນໃນການປະມູນທີ່ໄດ້ຮັບຜົນສໍາເລັດ ຍ້ອນໄດ້ເສຍຢ່າງຫວຸດຫວິດ ໃຫ້ແກ່ ນະຄອນ Vancouver ປະເທດການາດາແລະເມືອງ Sochi ຂອງຣັດເຊຍ ໃນການປະມູນແຂ່ງຂັນກັນ 2 ເທື່ອຫລ້າສຸດນີ້ ປະທານາທິບໍດີຫລີມິມອງພັກໄດ້ຮຽກຮ້ອງຄະນະຜູ້ແທນຂອງຕົນ ໃນແລງວັນອັງຄານວານນີ້ ໃຫ້ໃຊ້ຄວາມພະຍາຍາມທຸກຢ່າງໃນການປະມູນເປັນເຈົ້າພາບຈັດການແຂ່ງຂັນກີລາໂອລິມປິກລະດູໜາວຄັ້ງນີ້